b'\n_START_ARTICLE_\nViktoras Radovi\xc4\x8dius\n_START_SECTION_\nStudijos\n_START_PARAGRAPH_\nGim\xc4\x97 Abchazijoje, Suchumio raj. Vladimirovkos kaime. 1924\xc2\xa0m. kartu su \xc5\xa1eima persik\xc4\x97l\xc4\x97 \xc4\xaf Rostov\xc4\x85 prie Dono, kur be vidurin\xc4\x97s mokyklos lygiagre\xc4\x8diai mok\xc4\x97si muzikos mokykloje (1929\xe2\x80\x931938\xc2\xa0m.). 1938 metais s\xc4\x97kmingai \xc4\xafstojo \xc4\xaf Maskvos konservatorij\xc4\x85, \xc4\xaf Davido Oistracho smuiko klas\xc4\x99. Karo metais dirbo smuikininku \xc4\xafvairiose vietov\xc4\x97se\xc2\xa0\xe2\x80\x93 Rostove prie Dono, Podol\xc4\x97s Kamenece, Bratislavoje (Slovakija)._NEWLINE_1945\xc2\xa0m. gr\xc4\xaf\xc5\xbeo \xc4\xaf Maskv\xc4\x85 ir t\xc4\x99s\xc4\x97 studijas pas David\xc4\x85 Oistrach\xc4\x85. Studijuodamas dirbo Maskvos Centrinio vaik\xc5\xb3 teatro orkestro koncertmeisteriu (1945\xe2\x80\x931948\xc2\xa0m.). Baig\xc4\x99s 1948\xc2\xa0m. prof. Davido Oistracho smuiko klas\xc4\x99, iki 1950\xc2\xa0m. buvo \xc5\xa0iaur\xc4\x97s Osetijos muzikos mokyklos d\xc4\x97stytojas ir simfoninio orkestro artistas.\n_START_SECTION_\nVeikla Lietuvoje\n_START_PARAGRAPH_\n1950\xc2\xa0m. rugpj\xc5\xab\xc4\x8dio m\xc4\x97nes\xc4\xaf pagal Maskvos konservatorijos paskyrim\xc4\x85 jo sutuoktinei pianistei Mariam Azizbekovai Viktoras Radovi\xc4\x8dius kartu su ja atvyko \xc4\xaf Lietuv\xc4\x85. Kelerius metus dirbo Radijo simfoninio orkestru artistu. Nuo pat atvykimo \xc4\xaf Lietuv\xc4\x85 dirbo Vilniaus de\xc5\xa1imtmet\xc4\x97je mokykloje mokytoju, o nuo 1952 met\xc5\xb3 ir Lietuvos konservatorijos d\xc4\x97stytoju._NEWLINE_Dalyvaudavo kameriniuose ansambliuose su Mariam Azizbekova, altininku Jurgiu Fled\xc5\xbeinsku, violon\xc4\x8delininku Michailu \xc5\xa0enderovu, klarnetininku Algirdu Budriu. Jo duetams su sutuoktine yra suk\xc5\xabr\xc4\x99 pjesi\xc5\xb3 kompozitoriai Vytautas Barkauskas, Viktoras Pauk\xc5\xa1telis, kiti. \xc5\xa0i\xc5\xb3 k\xc5\xabrinius atlikdavo pirm\xc4\x85 kart\xc4\x85. Lietuvos radijo ir televizijos muzikos archyve turima garso \xc4\xafra\xc5\xa1\xc5\xb3.\n_START_SECTION_\nLietuvos kameriniame orkestre\n_START_PARAGRAPH_\n1960 metais talkino Sauliui Sondeckiui steigti Lietuvos kamerin\xc4\xaf orkestr\xc4\x85, buvo jo primarijus (pirmasis smuikas) ir solistas, su orkestru dalyvav\xc4\x99s daugelyje gastroli\xc5\xb3 u\xc5\xbesienio \xc5\xa1alyse. Muzikolog\xc4\x97 Dana Palionyt\xc4\x97 ra\xc5\xa1\xc4\x97: \xe2\x80\x9eOrkestro koncertmeisteris yra respublikos nusipeln\xc4\x99s artistas Viktoras Radovi\xc4\x8dius, TSRS liaudies artisto D.Oistracho mokinys, LTSR Valstybin\xc4\x97je konservatorijoje einantis profesoriaus pareigas. Per dvide\xc5\xa1imt dvejus pedagoginio darbo metus Lietuvoje jis yra pareng\xc4\x99s daug puiki\xc5\xb3 smuikinink\xc5\xb3, ne kart\xc4\x85 s\xc4\x97kmingai atstovavusi\xc5\xb3 m\xc5\xabs\xc5\xb3 respublikai regionaliniuose konkursuose, Visas\xc4\x85jungin\xc4\x97se perklausose, atsakinguose jaun\xc5\xb3j\xc5\xb3 atlik\xc4\x97j\xc5\xb3 konkursuose, o dabar produktyviai dirban\xc4\x8di\xc5\xb3 lietuvi\xc5\xb3 kolt\xc5\xabros labui. Tai R.\xc4\x8cekuolis, N.Medek\xc5\xa1ait\xc4\x97, L.Gordonait\xc4\x97, V.Jag\xc4\x97lait\xc4\x97\xe2\x80\xa6 Pirmuosius k\xc5\xabrybinius \xc5\xbeingsnius V.Radovi\xc4\x8diaus vadovaujama \xc5\xbeeng\xc4\x97 ir viena gabiausi\xc5\xb3 respublikos smuikininki\xc5\xb3, Maskvos konservatorijos prof. D.Oistracho klas\xc4\x97s absolvent\xc4\x97 A.Vaini\xc5\xabnait\xc4\x97. Didelis pedagoginis bei koncertinis V.Radovi\xc4\x8diaus patyrimas yra labai naudingas grupin\xc4\x97se repeticijose. Talentingo smuikininko pastabos, ugdant artist\xc5\xb3 profesin\xc4\xaf meistri\xc5\xa1kum\xc4\x85, patarimai intonacinio \xc5\xa1varumo, ansambli\xc5\xa1kumo klausimais visuomet taikl\xc5\xabs, motyvuoti, i\xc5\xa1sam\xc5\xabs. Smuikininkas niekada neatsisako patarti dirigentui ir, reikalui esant, pavaduoti j\xc4\xaf repeticij\xc5\xb3 metu\xe2\x80\x9c (Dana Palionyt\xc4\x97. Lietuvos TSR kamerinis orkestras. Vilnius,Vaga, 1972\xc2\xa0m, p. 16-17)._NEWLINE_LTSR nusipelniusio artisto vardas V.Radovi\xc4\x8diui buvo suteiktas 1964 metais. 1966\xc2\xa0m. suteiktas docento, o 1979\xc2\xa0m. profesoriaus vardas.\n_START_SECTION_\nPedagogas\n_START_PARAGRAPH_\nProfesorius pasi\xc5\xbeym\xc4\x97jo nepaprastu kruop\xc5\xa1tumu ir reiklumu darbe su studentais, siek\xc4\x97 tiesiog grie\xc5\xbeimo technikos idealo. Tam nepais\xc4\x97 oficiali\xc5\xb3 darbo valand\xc5\xb3. R\xc5\xabpestingai lavino student\xc5\xb3 muzikin\xc4\xaf skon\xc4\xaf, drauge su jais klaus\xc4\x97si ir analizavo pasaulio \xc4\xaf\xc5\xbeymi\xc5\xb3j\xc5\xb3 smuikinink\xc5\xb3 garso \xc4\xafra\xc5\xa1us. Pas Viktora Radovi\xc4\x8di\xc5\xb3 mok\xc4\x97si daug garsi\xc5\xb3 Lietuvos smuikinink\xc5\xb3 ir pedagog\xc5\xb3: Rimtautas \xc4\x8cekuolis, Audron\xc4\x97 Vaini\xc5\xabnait\xc4\x97, Petras Kunca, Jurgis Dvarionas, Eugenijus Urbonas, Undin\xc4\x97 Jag\xc4\x97lait\xc4\x97, Hiacetonas (Atis) Bankas, Aleksandras \xc5\xa0tarkas, Ingrida Armonait\xc4\x97, Jonas Tankevi\xc4\x8dius, Vytautas Marti\xc5\xa1ius, Algirdas Pauk\xc5\xa1t\xc4\x97, Rusn\xc4\x97 Mataityt\xc4\x97, Vytautas Mikeli\xc5\xabnas, Eugenija Mikla\xc5\xa1evskaja ir kiti. Daug met\xc5\xb3 Lietuvos kamerinio orkestro smuik\xc5\xb3 grup\xc4\x99 sudar\xc4\x97 jo aukl\xc4\x97tiniai._NEWLINE_Viktoras Radovi\xc4\x8dius da\xc5\xbenai skaitydavo mokslinius prane\xc5\xa1imus bei teik\xc4\x97 konsultacijas grie\xc5\xbeimo smuiku d\xc4\x97stymo metodikos klausimais, b\xc5\xabdavo kvie\xc4\x8diamas \xc4\xaf \xc4\xafvairi\xc5\xb3 egzamin\xc5\xb3 bei konkursi\xc5\xb3 \xc5\xbeiuri tiek Lietuvoje, tiek kitose tuomet\xc4\x97se respublikose._NEWLINE_S\xc5\xabnus Jurijus Radovi\xc4\x8dius (1951\xc2\xa0m.), dukra Tatjana Radovi\xc4\x8d (1956\xc2\xa0m.).'